खाद्य वस्तुओं की मुद्रास्फीति में बढ़ोतरी अप्रत्याशित : बसु  
वित्त मंत्रालय में मुख्य आर्थिक सलाहकार कौशिक बसु ने गुरुवार को कहा कि खाद्य वस्तुओं की मुद्रास्फीति में बढ़ोतरी संभावित थी।
वित्त मंत्रालय में मुख्य आर्थिक सलाहकार कौशिक बसु ने गुरुवार को कहा कि खाद्य वस्तुओं की मुद्रास्फीति में बढ़ोतरी संभावित थी, लेकिन यह 18.32 प्रतिशत तक पहुंच जाएगी, इसका अनुमान नहीं था। बसु ने बताया कि प्याज की कीमतों में बढ़ोतरी के चलते ,मुद्रास्फीति 18.32 प्रतिशत पर पहुंची है, प्याज की कीमतों पर अंकुश लगाया जाना चाहिए।  उन्होंने कहा कि वह कैबिनेट सचिव केएम चन्द्रशेखर द्वारा बुलाई गई बैठक में प्याज की कीमतों में नरमी लाने पर जोर देंगे। खाद्य वस्तुओं की मुद्रास्फीति 25 दिसंबर को समाप्त हुए सप्ताह में एक साल के उच्च स्तर 18.32 प्रतिशत पर पहुंच गई जो इससे पूर्व सप्ताह में 14.44 प्रतिशत पर थी। प्याज और अन्य सब्जियों की कीमतों में तेजी के चलते खाद्य मुद्रास्फीति इस स्तर पर पहुंची।  बसु ने कीमतों पर अंकुश लगाने के लिए मनमाने तरीके से कीमत निर्धारण जैसे किसी कमजोर उपाय करने के प्रति सचेत किया क्योंकि इस तरह के उपायों से वस्तुओं की किल्लत पैदा हो जाएगी।